text: Най-много ни мамят мобилните оператори - DUNAVMOST.com
  Най-много ни мамят мобилните оператори
  15 март 2017 - 20:10 часа
  Телекомуникациите са на първо място по нелоялни търговски практики
  Димитър Маргаритов, председател на Комисията за защита на потребителите (КЗП) в интервю за предаването "Добър ден, България" по Радио "Фокус".
  Водещ: Г-н Маргаритов, колко сериозен е проблемът с нелоялните търговски практики и каква част от целия пазар е обхваната от подобни практики, завладян, това ли е точната дума?
  Димитър Маргаритов: Според получените при нас жалби и сигнали най-чувствително засегнатите от такива практики са секторите, в които потребителите ежедневно взаимодействат с търговци. Телекомуникациите, където е и най-големият процент от жалби, които получаваме изобщо в комисията. На следващо място можем да посочим големите вериги за търговия с храни, със стоки за бита и много по-малко, ако трябва да отидем вече в другия край на статистиката, са жалбите и съответно откритите нелоялни търговски практики във финансовите услуги и в туризма, колкото и странно да изглежда на пръв поглед. Но давам си сметка, разбира се, че тези сектори също са чувствителни и всеки конкретен случай е достатъчно важен, за да предизвика общественото и институционално внимание.